ජාතික සෞඛ්‍ය ප්‍රතිපත්තිය මේ වසර අවසාන වීමට පෙර ප්‍රකාශයට පත් කරන බව සෞඛ්‍ය ඇමැති මෛත්‍රීපාල සිරිසේන මහතා ප්‍රකාශ කරයි.මහින්ද චින්තන ඉදිරි දැක්මට අනුව මේ ප්‍රතිපත්තිය සකස්කරන බවත්, එම දැක්මෙහි සඳහන් වන ආකාරයට වඩා අර්ථවත් කරමින් සෞඛ්‍ය ක්ෂේත්‍රයේ සියලු අංශ කෙරෙහි අවධානය යොමුකරමින් මේ ප්‍රතිපත්තිය සකස්කරන බවත් ඇමැතිවරයා කීය.“දිනමිණ” කළ විභසුමකට අනුව ඇමැතිවරයා ඊයේ (18 දා) මේ බව ප්‍රකාශ කෙළේය.ජාතික සෞඛ්‍ය ප්‍රතිපත්තිය සැකසීම සඳහා විශේෂඥයින් කිහිපදෙනකුගෙන් යුත් කණ්ඩායමක් ඉදිරි දින කිහිපය තුළ දී පත්කරන බවද, ඒ කණ්ඩායම හරහා මේ ප්‍රතිපත්තිය සැකසීමේ කටයුතු විධිමත්ව සිදුකරන බව ද ඇමැතිවරයා සඳහන් කෙළේය.ඖෂධ පිළිබඳව නිසි පුළුල් ප්‍රතිපත්තියක් ස්ථාපිත කිරීමත්, නිදහස් සෞඛ්‍ය සේවය තවදුරටත් පුළුල් කිරීමත්, සෞඛ්‍ය සඳහා බලපාන අන්තර්ජාතික ප්‍රමිතීන් ශ්‍රී ලංකාව තුළ ස්ථාපිත කිරීමත්, ජාතික පෝෂණ ප්‍රතිපත්තියක් විධිමත් පරිදි සැකැසීමත්, ආයතනික අංශ අතර විධිමත් සම්බන්ධීකරණයක් සිදුකිරීමත් යනාදී කාරණා කෙරෙහි ෙමේ ප්‍රතිපත්තිය තුළින් අවධානය යොමුකරන බවද ඇමැතිවරයා පැවැසුවේය.